Entrevista a Leonor Pascual, farmacèutica, moderadora de la Comunitat de Pràctica "Control oficial dels productes vitivinícoles.
Aplicació del SICA en establiments del sector del vi"
El vi i el cava representen el tercer sector més important, en termes d'explotació econòmica, de la indústria agroalimentària catalana.
Els elaboradors i els distribuïdors han de sotmetre's a una normativa específica molt àmplia que sovint genera dubtes entre inspectors i elaboradors.
La Comunitat de Pràctica (CoP ) que modera Leonor Pascual ha elaborat un protocol que supera les limitacions del Sistema de control sanitari dels aliments i dels establiments alimentaris a Catalunya (SICA), considerat poc versàtil a l'hora d'inspeccionar establiments d'aquest sector.
Quins considereu els àmbits més problemàtics entre elaboradors i distribuïdors vitivinícoles?
El problema més recurrent és la manca d'implantació d'un pla d'autocontrol basat en el sistema d'anàlisis de perills i punts de controls crític (APPCC) i la falta de formació relacionada amb aquest sistema de seguretat alimentària.
S'ha avançat en l'aplicació dels prerequisits, però l'APPCC encara és desconegut per a molts cellers petits.
Aquest sistema, que permet conèixer els perills que es poden produir en una determinada indústria, els és difícil d'entendre a nivell conceptual, el qual dificulta la seva implementació.
L'objectiu de la vostra CoP era resoldre aquests problemes?
Per una banda sí, doncs els propis reglaments de control oficial preveuen que els requisits relatius a l'APPCC han de ser prou flexibles per poder-los aplicar en totes les situacions, fins i tot en empreses petites.
No obstant, encara no hi ha criteris clars de com aplicar aquesta flexibilitat, és un tema de debat constant que s'està treballant i que nosaltres també ho estem fent des de la CoP.
Per una altra banda, la CoP pretén resoldre dubtes dels propis tècnics de l'ASPCAT, qüestions tècniques que ens trobem durant les inspeccions que afecten als requisits de les instal·lacions, el disseny, etc., per les quals tampoc hi ha criteris establerts.
Quines especificitats tenen les pràctiques enològiques que fan necessari els documents que heu generat?
El sector vitivinícola té normativa sectorial pròpia, molt extensa, on es regulen les pràctiques enològiques que es poden aplicar.
La normativa general d'etiquetatge es complementa també amb vàries normes específiques del sector.
Per aquests motius vàrem creure convenient aclarir dubtes i conceptes que podien sorgir en el moment d'aplicar la normativa, i poder disposar d'una eina que orientés als tècnics a l'hora de fer les inspeccions.
Quines són les dificultats que es troben els petits elaboradors a l'hora d'aplicar la Guia de pràctiques correctes d'higiene per al sector vitivinícola del 2012?
La Guia de pràctiques correctes d'higiene per al sector vitivinícola ha esdevingut una bona eina per a donar a conèixer els principals perills que ens podem trobar al sector.
No obstant, és un document molt extens, que conté alguns conceptes difícils d'entendre per als petits elaboradors.
Per posar un exemple, la guia inclou el concepte dels punts de control operacional.
La majoria de guies es basen en els prerequisits i els punts de control crític, però aquesta a més inclou els punts de control operacional, per la qual cosa al final es generen moltes fitxes de gestió que l'experiència ens diu que costen molt d'implementar.
Per això creiem que seria important fer-ne una revisió, per poder disposar d'una guia més pràctica, que facilités la seva aplicació especialment als petits elaboradors, tenint en compte també criteris de flexibilitat.
Seria ideal que la guia inclogués fitxes fàcils d'emplenar per part dels manipuladors, més sintètiques i àgils, tal i com està estructurada per exemple la Guia per a l'aplicació dels autocontrols als establiments minoristes d'alimentació, que va publicar la Diputació de Barcelona.
Quins aspectes del protocol d'inspecció general són poc pràctics a l'hora de treballar amb petits establiments i microempreses?
El protocol general és molt extens i inclou aspectes que no són d'aplicació a la industria vitivinícola, per exemple els requisits de temperatura, així com alguns aspectes de l'etiquetatge.
Però la principal dificultat amb els establiments petits la trobem amb la valoració del pla APPCC, ja que la majoria no disposen d'un pla APPCC formal, o si apliquen la Guia de pràctiques correctes d'higiene ho fan de manera parcial per les dificultats descrites anteriorment.
Heu fet una foto fixa de la indústria vitivinícola.
La impressió general és que té un pes important i segueix creixent.
Els resultats del vostre treball corroboren aquesta idea?
Sí, amb els resultats obtinguts s'ha posat de manifest que és un sector molt important a nivell de la indústria agroalimentària de Catalunya.
Us ha sorprès algun dels resultats?
Sí, pel pes que té en termes econòmics, d'exportació i ocupació.
Heu elaborat un protocol d'inspecció específic per als elaboradors i els envasadors de productes vitivinícoles.
Aquest protocol (PC-30-Vi) ara està adaptat al sector, la qual cosa facilita la seva utilització durant la inspecció.
Especialment jo ressaltaria el Document d'acompanyament al protocol, ja que és l'eina que ajuda a interpretar-lo, i que actualment encara estem treballant per ampliar-ne el contingut.
Aquest document és on estem recollint tota la nostra experiència, i volem que inclogui tots aquells aspectes que creiem poden ser d'utilitat a d'altres companys per a fer les inspeccions.
Quina ha estat la resposta dels tècnics d'inspecció?
Encara no tenim dades de la seva utilització fora de la nostra CoP, però nosaltres que l'hem provat creiem que és útil.
Tenim idees per avaluar-lo però encara no hem tingut temps de dur-ho a terme.
Representa algun canvi per a ells?
Pels productors pensem que suposa rebre inspeccions per part de tècnics més ben preparats, que aplicaran uns criteris més uniformes i més clars.
Vosaltres seguireu: ara proposeu recollir dubtes i propostes dels tècnics i ampliar la informació oferta sobre pràctiques i tractaments enològics.
Esperem que els objectius que ens vàrem proposar a principis d'aquesta segona temporada els puguem dur tots a terme, no obstant també som conscients que no tots depenen de nosaltres.
També es cert que quan vas avançant fent el treball t'adones que la realitat va per davant de la legislació i sempre trobarem problemàtiques i/o situacions que no estan contemplades.
Control oficial dels productes vitivinícoles.